Apple lancerer Sports-app i Danmark

Apple udvider endelig sit sports-univers til Danmark. Den gratis Apple Sports-app er landet i App Store herhjemme – og gør det markant nemmere for sportsfans at holde styr på resultater, kampe og stillinger uden at hoppe mellem ti forskellige apps.

Apple Sports samler live-scorer, statistikker, stillinger, kampkalender og hurtige opdateringer på ét sted. Appen har eksisteret siden starten af 2024, men har indtil nu været forbeholdt USA, Storbritannien og nogle få europæiske lande. Med dagens udrulning åbner Apple for en hel stribe nye markeder – inklusive Danmark, Sverige, Norge og Finland.

En app, der følger dig med det samme

Ud over live-scorer får du også widgets til hjemmeskærmen og mulighed for at planlægge Live Activities, så din iPhone viser kampens udvikling direkte på låseskærmen. Du behøver altså ikke engang åbne appen for at følge stillingen i dit favoritholdes næste kamp.

Appen er gratis, men stadig eksklusiv for iPhone. Der er endnu ingen version til iPad eller Mac, og Apple nævner heller ikke planer om det i forbindelse med dagens lancering.

Hvis du er typen, der tænder for livescore fem gange i timen, så er Apple Sports et pænt elegant alternativ til de reklamefyldte sportsapps, der fylder i forvejen. Alt er pakket i velkendt Apple-design, og du kan hurtigt sætte dine favoritligaer op – uanset om du følger Premier League, NFL, La Liga eller noget helt fjerde.

Apple lancerer Sports-app i Danmark